ቃል በተገባዉ መሠረትም አቶ ገዱ አንዳርጋቸዉ ከቅማንት ተወካዮች፣ከመንግስት አመራሮችና ከሌሎች ብሄር-ብሄረሰቦች ተወካዮች ጋር አንድ ቀን የፈጀ የጋራ ዉይይት በጎንደር ከተማ ጎንደር ዩኒቨርስቲ ሳይንስ አምባ አዳራሽ ተደረገ፡፡ በዚህ ዉይይት በርካታ ሃሳቦች ተነሱ፡፡ የሰሜን ጎንደር ዞን አስተዳዳሪ የሆኑት አቶ ግዛት አብዩ ምንም አይነት ሃሳብ ሳይሰጡ ወጡ፡፡ የጭልጋ ወረዳ፣የላይ አርማጭሆ ወረዳና የመተማ ወረዳ አመራሮች በወረዳ አካባቢ የሚገኙትን የቅማንት አስተባባሪ ኮሚቴ አባላትን አጥብቀዉ በማዉገዝ ያለባቸዉን የአመራር ግድፈት ለመሸፋፈን ሞከሩ፡፡ ህግ የማስከበር ግዴታ እንዳለባቸዉ በመግለፅ ቅማንቶችን እንዲታሰሩ ማድረጋቸዉን ጭምር በማረጋገጥ ሞገቱ፡፡ የቅማንት ተወካዮችም በበኩላቸዉ ከዞን እስከ ቀበሌ ድረስ ያሉ አመራሮች የሚፈፅሙት ኢ-ህገመንግስታዊ ድርጊት እንጅ የቅማንት ጥያቄ በሠላማዊና ህጋዊ ትግል አግባብ እየተመራ መሆኑን ተከራከሩ፡፡ ከሌሎች ብሄር-ብሄረሰቦች ተወካዮች በኩልም ሚዛናዊ የሆኑ አስተያየቶች ተሰጡ፡፡ መንግስት የቅማንቶችን ህገ-መንግስታዊ ጥያቄ ሳይዉል ሳያድር እንዲመልስ፤የቅማንት አስተባባሪ ኮሚቴም ያለአግባብ የሚንቀሳቀሱ አባላትን በማረም በሰላማዊና ህጋዊ መንገድ ትግሉን እንዲመራ አሳሰቡ፡፡ በመጨረሻም አቶ ገዱ አንዳርጋቸዉ በመደምደሚያቸዉ የተነሳዉ የቅማንት የማንነት ጥያቄ ህገ-መንግስታዊ እንደሆነ፣ በህግና ስርዓት መመራት እንዳለበትና በእየደረጃዉ የሚገኙ የመንግስት አመራሮችም አብዛኛዎቹ የቅማንት ኮሚቴ አባላት ጥሩዎች በመሆናቸዉ አብረዉ በጋራ መስራት እንዳለባቸዉ አሳስበዉ ዉይይቱ ተቋጨ፡፡
